b'\n_START_ARTICLE_\nRepi\xc4\x8dni bolha\xc4\x8d\n_START_SECTION_\nOpis\n_START_PARAGRAPH_\nRepi\xc4\x8dni bolha\xc4\x8d je 3 do 4 mm dolg, \xc4\x8drno moder hro\xc5\xa1\xc4\x8dek s kovinskim sijajem in z odebeljenimi stegni zadnjih nog. Spomladi hro\xc5\xa1\xc4\x8di objedajo vznikajo\xc4\x8de rastlinice in so nevarni rastlinam, dokler so te v stadiju kli\xc4\x8dnih listov, pozneje pa njihove po\xc5\xa1kodbe ne morejo ve\xc4\x8d bistveno ogroziti razvoja rastlin. _NEWLINE_Konec avgusta se hro\xc5\xa1\xc4\x8di parijo, samice pa nato po 5 do 10 dneh odlo\xc5\xbeijo jaj\xc4\x8deca. Posamezna samica lahko odlo\xc5\xbei do 1000 jaj\xc4\x8dec v majhnih gru\xc4\x8dah od 1 do 5 cm pod povr\xc5\xa1ino zemlje ob gostiteljski rastlini.Po 60 dneh se izle\xc5\xbeejo li\xc4\x8dinke sivo bele barve s temnimi pikami, iz katerih izra\xc5\xa1\xc4\x8dajo drobne \xc5\xa1\xc4\x8detine. Te se zavrtajo v steblo rastline, kjer se za\xc4\x8dnejo hraniti. Zaradi po\xc5\xa1kodb od li\xc4\x8dink napadene rastline slab\xc5\xa1e prezimijo in posledi\xc4\x8dno spomladi po\xc4\x8dasneje rastejo ali pa celo popolnoma propadejo. Zimo pre\xc5\xbeivijo li\xc4\x8dinke v zadnjem stadiju, pri dol\xc5\xbeini okoli 8 mm, v zgodnjem poletju pa se prebijejo na plano in se v zemlji zabubijo. V\xc4\x8dasih prezimijo tudi odrasli hro\xc5\xa1\xc4\x8dki.'